CELEX: E2017C0036
Language: lt
Date: 1486684800000
Title: 2017 m. vasario 10 d. ELPA priežiūros institucijos sprendimas Nr. 36/17/COL dėl Graikijos aviacijos akademijos (Graikijos ATA) išduodamų pažymėjimų ir pagal juos išduodamų 66 dalies licencijų faktinės neatitikties Europos ekonominės erdvės susitarimo XIII priedo 66n punkte nurodytam aktui (2008 m. vasario 20 d. Europos Parlamento ir Tarybos reglamentas (EB) Nr. 216/2008 dėl bendrųjų taisyklių civilinės aviacijos srityje ir įsteigiantis Europos aviacijos saugos agentūrą, panaikinantis Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB, su pakeitimais) ir jo įgyvendinimo taisyklėms [2017/457]

16.3.2017   
            
            
               LT
            
            
               Europos Sąjungos oficialusis leidinys
            
            
               L 71/20
            
         ELPA PRIEŽIŪROS INSTITUCIJOS SPRENDIMAS
   Nr. 36/17/COL
   2017 m. vasario 10 d.
   dėl Graikijos aviacijos akademijos (Graikijos ATA) išduodamų pažymėjimų ir pagal juos išduodamų 66 dalies licencijų faktinės neatitikties Europos ekonominės erdvės susitarimo XIII priedo 66n punkte nurodytam aktui (2008 m. vasario 20 d. Europos Parlamento ir Tarybos reglamentas (EB) Nr. 216/2008 dėl bendrųjų taisyklių civilinės aviacijos srityje ir įsteigiantis Europos aviacijos saugos agentūrą, panaikinantis Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB, su pakeitimais) ir jo įgyvendinimo taisyklėms [2017/457]
   ELPA PRIEŽIŪROS INSTITUCIJA,
   
      atsižvelgdama į Europos ekonominės erdvės susitarimo (toliau – EEE susitarimas) XIII priedo 66n punkte nurodytą aktą, t. y.
      
         2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB
          (1), su pakeitimais (toliau – teisės aktas),
      kuris suderintas su EEE susitarimu prie jo pridėtu 1 protokolu, ypač atsižvelgdama į teisės akto 11 straipsnio 2 dalį,
   
   atsižvelgdama į 2012 m. spalio 26 d. Nuolatinio komiteto sprendimo Nr. 3/2012/SC, kuriuo nustatomos komitetų, padedančių ELPA priežiūros institucijai atlikti funkcijas pagal ELPA valstybių susitarimo dėl Priežiūros institucijos ir Teisingumo Teismo įsteigimo 1 protokolo 3 straipsnį, procedūros, 5 straipsnį,
   pasikonsultavusi su ELPA transporto komitetu,
   kadangi:
   
               (1)
            
            
               2014 m. vasario mėn. Europos aviacijos saugos agentūra (toliau – agentūra) atliko Graikijos civilinės aviacijos administracijos (toliau – Graikijos CAA) tinkamumo skraidyti srities standartizacijos patikrą (AIR.EL.02.2014). Per šią Reglamente (ES) Nr. 628/2013 (2) nurodytą patikrą nustatyta neatitiktis, kurios laiku nepašalinus gali kilti saugos problemų (D klasės išvada);
            
         
               (2)
            
            
               neatitiktis susijusi su įtariamu sukčiavimu per egzaminus pagal 147 dalį patvirtintoje techninės priežiūros mokymo organizacijoje – Graikijos aviacijos akademijoje (toliau – Graikijos ATA), kurios patvirtinimo numeris – EL.147.0007. Saugos problemų klausimas iškeltas dėl tikimybės, kad orlaivių techninę priežiūrą atliekantiems ir už išleidimą atsakingiems darbuotojams 66 dalies licencijos buvo suteiktos remiantis Graikijos ATA pripažinimo pažymėjimais, kuriuos ji, kaip įtariama, sukčiaudama išdavė pagal Komisijos reglamento (ES) Nr. 1321/2014 (3) III priedą (66 dalį), ir tie darbuotojai naudojasi teisėmis ir išleidžia orlaivius po techninės priežiūros neturėdami būtinų pagrindinių žinių apie orlaivius;
            
         
               (3)
            
            
               2014 m. vasario 26 d. Graikijos CAA panaikino Graikijos ATA patvirtinimą ir informavo visų valstybių narių kompetentingas institucijas apie tikimybę, kad Graikijos ATA yra nesąžiningai išdavusi pripažinimo pažymėjimų;
            
         
               (4)
            
            
               2014 m. liepos 3 d. agentūra ir Graikijos CAA sutarė dėl taisomųjų veiksmų plano, kuris, be kita ko, apėmė pripažinimo pažymėjimų, kuriais remdamosi valstybių narių kompetentingos institucijos išdavė 66 dalies licencijas, ir pripažinimo pažymėjimų, kuriais remiantis 66 dalies licencijos dar neišduotos, tyrimus;
            
         
               (5)
            
            
               2014 m. gruodžio 9 d. išleistame Saugos informacijos biuletenyje Nr. 2014–32 agentūra informavo apie galimą saugos problemą, susijusią su įtariamu Graikijos ATA sukčiavimu per egzaminus ir rekomendavo valstybių narių kompetentingas institucijas imtis konkrečių priemonių šiai padėčiai ištaisyti;
            
         
               (6)
            
            
               2016 m. balandžio mėn. agentūra atliko kitą Graikijos CAA standartizacijos patikrą. Per šią patikrą agentūra peržiūrėjo sutartą taisomųjų veiksmų planą ir padarė išvadą, kad iki sutartų terminų Graikijos CAA nesugebėjo tinkamai įgyvendinti sutartų veiksmų. Todėl 2016 m. gegužės mėn. agentūra pagal Įgyvendinimo reglamento (ES) Nr. 628/2013 22 straipsnio 3 dalį paskelbė Graikijos CAA skirtą papildomą ataskaitą;
            
         
               (7)
            
            
               Graikijos CAA pakankamai neištyrė Graikijos ATA, kad galėtų nustatyti įtariamus šios organizacijos sukčiavimo atvejus, ir išsamiai neištyrė 66 dalies licencijų, kurios buvo išduotos remiantis Graikijos ATA išduotais pripažinimo pažymėjimais, todėl galima saugos problema lieka nepašalinta. Problema kyla dėl pripažinimo pažymėjimų, kuriuos Graikijos ATA išdavė atsižvelgdama į išlaikytus techninių modulių (7, 11, 12, 13, 14, 15, 16, 17 modulių) pagrindinių žinių egzaminus;
            
         
               (8)
            
            
               atsižvelgdama į tai, kas išdėstyta, agentūra rekomendavo, kad Reglamento (EB) Nr. 216/2008 11 straipsnio 1 dalis nebebūtų taikoma pripažinimo pažymėjimams, kuriuos Graikijos ATA išdavė remdamasi išlaikytais techninių modulių pagrindinių žinių egzaminais, ir valstybių narių kompetentingų institucijų 66 dalies licencijoms, išduotoms remiantis šiais pripažinimo pažymėjimais. Be to, tos kompetentingos institucijos privalo imtis tinkamų taisomųjų veiksmų ir apsaugos priemonių saugos rizikai pašalinti;
            
         
               (9)
            
            
               2016 m. gruodžio 19 d. Europos Komisija nusprendė, kad pripažinimo pažymėjimai, kuriuos pagal Reglamento (ES) Nr. 1321/2014 IV priedo (147 dalies) 147.A.145 dalies a punkto 4 papunktį ir III priedėlį išdavė Graikijos ATA, atsižvelgdama į išlaikytus techninių modulių pagrindinių žinių egzaminus, ir kuriuos kaip patvirtinamuosius dokumentus pateikė pareiškėjai, prašantys kompetentingos institucijos pagal to reglamento III priedo (66 dalies) 66.B.100 dalį išduoti 66 dalies licencijas, faktiškai neatitinka Reglamento (EB) Nr. 216/2008 (4);
            
         
               (10)
            
            
               dėl šios priežasties Europos Komisija taip pat nusprendė, kad 66 dalies orlaivių techninės priežiūros licencijos, kurias pagal Reglamento (ES) Nr. 1321/2014 III priedą (66 dalį) išdavė kompetentingos institucijos, remdamosi pripažinimo pažymėjimais, kuriuos Graikijos ATA pagal to Reglamento IV priedo (147 dalies) 147.A.145 dalies a punkto 4 papunktį ir III priedėlį išdavė atsižvelgdama į išlaikytus techninių modulių pagrindinių žinių egzaminus, faktiškai neatitinka Reglamento (EB) Nr. 216/2008;
            
         
               (11)
            
            
               todėl būtina, kad ELPA priežiūros institucija priimtų atitinkamą sprendimą dėl 66 dalies orlaivių techninės priežiūros licencijų, kurias išdavė ELPA valstybių kompetentingos institucijos, ir kad ELPA valstybės imtųsi taisomųjų veiksmų, kad šiomis aplinkybėmis užtikrintų reikiamą saugos lygį;
            
         
               (12)
            
            
               pagal Reglamento (EB) Nr. 216/2008 11 straipsnį apie ELPA priežiūros institucijos sprendimą dėl atitinkamų pažymėjimų pripažinimo ir taisomųjų veiksmų bei apsaugos priemonių, kurių turi imtis kompetentingos institucijos, turi būti pranešta visoms ELPA valstybėms,
            
         PRIĖMĖ ŠĮ SPRENDIMĄ:
   1 straipsnis
   Taikymo sritis
   Reglamento (EB) Nr. 216/2008 ir jo įgyvendinimo taisyklių faktiškai neatitinka šie dokumentai:
   
                
            
            
               66 dalies orlaivių techninės priežiūros licencijos, kurias pagal Reglamento (ES) Nr. 1321/2014 III priedą (66 dalį) išdavė kompetentingos institucijos, remdamosi pripažinimo pažymėjimais, kuriuos Graikijos aviacijos akademija pagal to Reglamento IV priedo (147 dalies) 147.A.145 dalies a punkto 4 papunktį ir III priedėlį išdavė atsižvelgdama į išlaikytus techninių modulių pagrindinių žinių egzaminus.
            
         2 straipsnis
   Taisomieji veiksmai
   1.   ELPA valstybių kompetentingos institucijos, kurios 66 dalies licencijas išdavė remdamosi Graikijos ATA išduotais pripažinimo pažymėjimais, kuriuos ji išdavė atsižvelgdama į išlaikytus techninių modulių pagrindinių žinių egzaminus, per tris mėnesius nuo pranešimo apie šį sprendimą dienos atlieka kiekvienos susijusios 66 dalies licencijos pakartotinį vertinimą, remdamosi EASA saugos informacijos biuletenio Nr. 2014–32, kurį agentūra paskelbė 2014 m. gruodžio 9 d., naujausioje redakcijoje pateiktomis rekomendacijomis, ir nepažeisdamos šio sprendimo.
   2.   Atlikusios šį pakartotinį vertinimą, ELPA valstybių kompetentingos institucijos:
   
               a)
            
            
               pagal III priedo (66 dalies) 66.B.500 dalį apriboja arba atšaukia 66 dalies licenciją arba sustabdo jos galiojimą, jei tai pateisinama, atsižvelgiant į 1 straipsnį, ir
            
         
               b)
            
            
               visais atvejais pateikia ELPA priežiūros institucijai ir agentūrai pakartotinio vertinimo rezultatus.
            
         3 straipsnis
   Įsigaliojimas
   Šis sprendimas skirtas ELPA valstybėms ir įsigalioja jo paskelbimo dieną.
   
      Priimta Briuselyje 2017 m. vasario 10 d.
      
         
            ELPA priežiūros institucijos vardu
         
         Helga JÓNSDÓTTIR
         
            Kolegijos narė
         
         Carsten ZATSCHLER
         
            Direktorius
         
      
   
   
      (1)  OL L 79, 2008 3 19, p. 1.
   
      (2)  EEE susitarimo XIII priedo 66qa punkte nurodytas aktas (2013 m. birželio 28 d. Komisijos įgyvendinimo reglamentas (ES) Nr. 628/2013 dėl Europos aviacijos saugos agentūros darbo metodų, taikomų atliekant standartizacijos patikrinimus ir vykdant Europos Parlamento ir Tarybos reglamente (EB) Nr. 216/2008 nustatytų taisyklių taikymo stebėseną, kuriuo panaikinamas Komisijos reglamentas (EB) Nr. 736/2006) (OL L 179, 2013 6 29, p. 46).
   
      (3)  EEE susitarimo XIII priedo 66q punkte minimas aktas (2014 m. lapkričio 26 d. Komisijos reglamentas (ES) Nr. 1321/2014 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo) (OL L 362, 2014 12 17, p. 1).
   
      (4)  Žr. 2016 m. gruodžio 19 d. Komisijos sprendimą (ES) 2016/2357 dėl Graikijos aviacijos akademijos (Graikijos ATA) išduodamų pažymėjimų ir pagal juos išduodamų 66 dalies licencijų faktinės neatitikties Europos Parlamento ir Tarybos reglamentui (EB) Nr. 216/2008 ir jo įgyvendinimo taisyklėms ((OL L 348, 2016 12 21, p. 72).